Jann Sjursen (KD), 2004-11-17:
Det er jo lige før, at man skulle tage fat på debatten om, hvad det betyder at tale fra menneske til menneske.
Jeg forstod ikke hr. Søren Krarups bemærkning her til sidst sådan, at det er usædvanligt for ham netop i den her debat, at det bliver fra menneske til menneske.
Men lad det nu være.
Jeg vil godt sige tak til ordførerne for debatten.
Så vil jeg også godt i forhold til den korte bemærkning, jeg havde til hr. Jesper Langballe, sige, at det rent faktisk er lettere inspireret af den debat, vi havde om Kristendemokraternes forslag, B 115, i folketingssamlingen 2002-03 – da hed det nu godt nok Kristeligt Folkeparti, men lad det nu være – hvor hr. Jesper Langballe netop sagde, at den del af forslaget, der vedrørte overflytning af civilregistreringen til kommunerne, var den del, der kunne være realistisk.
Det betyder ikke, at man går ind for det, det har jeg forstået at man ikke gør af praktiske grunde, for man vil ikke gøre det yderligere besværligt for borgerne.
Der er mange gode og også historiske grunde til, at civilregistreringen ligger i en folkekirkelig sammenhæng.
Det skal jeg ikke redegøre yderligere for, det står i bemærkningerne til vores beslutningsforslag, og kirkeministeren har også redegjort lidt for det her.
Det er jo heller ikke, fordi vi finder, at det er kritisabelt, det, der i dag sker i præstegårde eller på kordegnekontorer, der, hvor kirkebøgerne bliver ført eller den elektroniske kirkebog bliver ført, for vi er jo netop overgået til den elektroniske kirkebog, og det i sig selv markerer sådan set også et historisk brud, som har gjort det relevant for os at overveje, om det nu også er rigtigt.
Hvis man havde videreført traditionen, jeg havde nær sagt med gåsefjeren og bøgerne,
er jeg simpelt hen ikke sikker på, at vi var kommet med det forslag, men havde sagt: Det er en del af vores historiske tradition, så lad det være, hvor det er.
Nu er det blevet elektronisk, og vi synes, at der er gode grunde til at overveje at indføre sønderjyske tilstande på det her område.
Vi tror såmænd ikke, at det bliver en meget større serviceforringelse for borgerne.
Det er også et spørgsmål om at være vant til, hvordan åbningstiderne er.
Det kan borgerne dog generelt godt finde ud af på kommunekontorerne rundtomkring i Danmark, når de skal have blanketter til forskellige formål, hvis de ikke ligefrem henter dem fra nettet, som man jo efterhånden kan mange steder.
Vi synes, at det vil give en større tydeliggørelse af den folkekirkelige rolle.
Der er jo ikke noget, der forhindrer en sognepræst i, hvis den civile registrering flyttes fra folkekirken til kommunerne, at gå ud og aflevere en dåbsattest eller besøge et hvilket som helst sognebarn, overhovedet ikke.
Men vi vil måske få tydeliggjort medlemsbegrebet, kan man så sige, i folkekirken.
Derudover vil man selvfølgelig også kunne komme ud over det, at det for nogle samfundsborgere, som ikke er medlem af et trossamfund eller er medlem af et andet trossamfund end folkekirken, synes noget spøjst at skulle bevæge sig hen på kirkekontoret.
Hvor krænkende det føles og kan være, kan selvfølgelig diskuteres.
Jeg tror heller ikke, at det er noget uoverstigeligt problem, når det endelig kommer dertil.
Men det kunne vi så få bragt i orden ved samme lejlighed.
Som sagt havde vi håbet på, at Dansk Folkeparti ville være mere positiv, end de er, når det kommer til bundlinjen.
Jeg kan også godt forstå de ordførere, også nogle af dem, der var positive over for beslutningsforslaget, som under debatten sagde: Lad os nu lige afvente et eventuelt udredningsarbejde.
Det kan jeg da godt se, men når vi har taget fat i den her enkeltdel, er det jo, fordi vi rent faktisk i et par omgange har foreslået noget, der kunne ligne et udredningsarbejde, og vi er ikke nået frem til det.
Vi ser ikke de to ting som en modsætning.
Vi ser også meget gerne et udredningsarbejde som foreslået af deltagere i Landsforeningen af Menighedsrådsmedlemmers møde i Nyborg for nylig.
Jeg vil nøjes med på nuværende tidspunkt at konstatere, at vi kan takke for den principielle støtte fra SF, Det Radikale Venstre og i øvrigt også fra Enhedslisten, skulle jeg hilse og sige.
Jeg forstår selvfølgelig godt, at andre lige vil afvente, hvordan det går med den fortsatte debat om det folkekirkelige udredningsarbejde, som er foreslået fra en række kirkelige organisationers side.